ΓΡΑΠΤΗ ΕΡΩΤΗΣΗ E-0950/98 υποβολή: Iρigo Mιndez de Vigo (PPE) προς το Συμβούλιο (31 Μαρτίου 1998)

Θέμα: Μάχες εκατέρωθεν των συνόρων μεταξύ Ρουάντα και Κογκό

Η μεθοριακή γραμμή που χωρίζει το πρώην Ζαΐρ απο τη Ρουάντα έχει μετατραπεί σε πεδίο μάχης, όπου διεξάγονται σήμερα δύο διαφορετικοί πόλεμοι. Απο τη μία πλευρά 300 άτομα έχασαν τη ζωή τους στο Μπουτέμπο σε πολεμικές επιχειρήσεις μεταξύ των πολιτοφυλάκων μάϊμάϊ και του στρατού του Καμπίλα, ενώ απο την άλλη πλευρά των συνόρων, κοντά στην Γκιταράμα, ο στρατός της Ρουάντα έχει περικυκλώσει 2000 εξτρεμιστές ούτου, με σκοπό την εξόντωσή τους, ενώ έχουν σκοτωθεί μέχρι σήμερα 135 ούτου. Οι νεκροί απο τις μάχες που σημειώνονται εκατέρωθεν των συνόρων αυτών, μέχρι σήμερα, ανέρχονται συνολικά σε 435. Η κατάσταση καί απο τις δύο πλευρές των συνόρων είναι τόσο ασταθής, που φαίνεται ότι έχει ξεφύγει απο τον έλεγχο καί του στρατού του Καμπίλα καί αυτού της Ρουάντα.

Έχει το Συμβούλιο αντίληψη της σοβαρότητος της κατάστασης; Έχει αναλάβει ή πρόκειται να αναλάβει κάποια σχετική πρωτοβουλία;

Απάντηση (8 Ιουνίου 1998)

Το Συμβούλιο συμμερίζεται την ανησυχία του Αξιότιμου κ. Βουλευτή για τη συνεχιζόμενη αστάθεια και την επανάληψη των μαχών εκατέρωθεν των συνόρων μεταξύ της Ρουάντα και της Δημοκρατίας του Κονγκό (ΔΚ). Η Ευρωπαϊκή Ένωση είναι αποφασισμένη, μέσω της συνεργασίας της με κυβερνήσεις και άλλα ενεχόμενα μέρη στην περιοχή, και με τη διαμεσολάβηση του ειδικού της απεσταλμένου στην περιοχή των Μεγάλων Λιμνών, να προωθήσει την πολιτική σταθερότητα, τον εκδημοκρατισμό και την οικονομική και κοινωνική ανάπτυξη. Στις 30 Μαρτίου 1998, ο Ειδικός Απεσταλμένος της ΕΕ στην περιοχή των Μεγάλων Λιμνών, κ. Ajello, παρουσίασε στο Συμβούλιο έκθεση σχετικά με την τελευταία αποστολή του στην περιοχή, ενώ αργότερα ανέλαβε και νέα αποστολή στην περιοχή των Μεγάλων Λιμνών.

Όσον αφορά τη ΔΚ, η Ευρωπαϊκή Ένωση εξακολουθεί να ανησυχεί ιδίως για την εύθραυστη κατάσταση στην περιοχή του Κίβου. Η κυβέρνηση της ΔΚ έστειλε πρόσφατα μεγάλο αριθμό στρατιωτών στις επαρχίες του Κίβου, με σκοπό να αποκατασταθεί η τάξη και να εμποδιστούν οι ομάδες ανταρτών να χρησιμοποιούν το έδαφος της ΔΚ ως ορμητήριο για επιδρομές σε γειτονικές χώρες. Φαίνεται ότι οι γειτονικές χώρες κατέστησαν σαφές ότι θα μπορούσαν και μόνες τους να διευθετήσουν το πρόβλημα, εάν η ΔΚ δεν μπορεί να εξασφαλίσει τον έλεγχο των συνοριακών της περιοχών. Δεν υπάρχουν πολλές πληροφορίες σχετικά με τις αιτίες της εξέγερσης των Μάι Μάι. Οι Μάι Μάι ήταν από τους πρώτους υποστηρικτές της εξέγερσης του Καμπίλα κατά του Μομπούτου, στα τέλη του 1996, αλλά οι δυνάμεις τους αρνήθηκαν να ενσωματωθούν στο νέο στρατό της ΔΚ, ο οποίος ποτέ δεν κατάφερε να ελέγξει πραγματικά τα εδάφη της φυλής τους. Ενδέχεται να συμπολεμούν παραδοσιακοί πολεμιστές Μάι Μάι, πρώην κυβερνητικά στρατεύματα του Μομπούτου, μέλη τοπικών φυλών που διαμαρτύρονται για την παρουσία στη ΔΚ στρατευμάτων Τούτσι από τη Ρουάντα, και αντάρτες Χούτου από τις γειτονικές χώρες Ρουάντα και Μπουρούντι.

Η δράση των εξτρεμιστών Χούτου, του πρώην FAR και των πολιτοφυλακών Interahamwe στη Ρουάντα αποτελεί διαφορετικό πρόβλημα, το οποίο αφορά κυρίως την κυβέρνηση της χώρας αυτής. Το Συμβούλιο χρησιμοποιεί κάθε ευκαιρία προκειμένου να διαβιβάσει στην κυβέρνηση της Ρουάντα το μήνυμα ότι μόνο μιά πολιτική λύση μπορεί να φέρει διαρκή ειρήνη και συμφιλίωση στη Ρουάντα. Στις 30 Μαρτίου 1998, το Συμβούλιο καθόρισε κοινή θέση όπου εκτίθενται οι πολιτικές αρχές στις οποίες η ΕΕ θα βασίσει τις μελλοντικές της σχέσεις με τη Ρουάντα. Επίσης, ενέκρινε συμπεράσματα σχετικά με την περιοχή των Μεγάλων Λιμνών. Οι αρχηγοί αποστολής της Τρόϊκας στο Κιγκάλι παρουσίασαν την κοινή θέση στην κυβέρνηση της Ρουάντα, που συμφώνησε ότι στόχοι της είναι η εθνική ενότητα και συμφιλίωση, το κράτος δικαίου, ο σεβασμός των ανθρωπίνων δικαιωμάτων, η προώθηση της δημοκρατίας και η κατανομή της εξουσίας.

Το Συμβούλιο συνεργάζεται στενά με άλλα ενδιαφερόμενα μέρη, όπως ο ΟΗΕ, η ΟΑΕ, οι περιφερειακοί ηγέτες και οι Ηνωμένες Πολιτείες, για την προώθηση πολιτικών λύσεων στις διενέξεις στην περιοχή. Σε εύθετο χρόνο θα πρέπει να εξετασθεί η ιδέα μιάς διεθνούς διάσκεψης, υπό την αιγίδα του ΟΗΕ και της ΟΑΕ, για την ειρήνη, την ασφάλεια και την ανάπτυξη. Το Συμβούλιο θα εξακολουθήσει να παρακολουθεί εκ του σύνεγγυς την κατάσταση στην περιοχή των Μεγάλων Λιμνών.